SKRIFTLIG FORESPØRGSEL E-3119/00

af Brigitte Langenhagen (PPE-DE) til Kommissionen

(6. oktober 2000)

Om: Tildelingen af UTMS-licenser i Spanien

I forbindelse med tildelingen af UTMS-licenser valgte den spanske regering en fremgangsmåde, som kun indbragte et begrænset provenu. Ifølge presseforlydender valgtes denne fremgangsmåde bevidst for at gøre det muligt for de spanske selskaber at opnå et bedre udbytte og afkræve brugerne lavere gebyrer.

Kommissionen bedes på denne baggrund besvare følgende spørgsmål:

1. I hvilket omfang havde Kommissionen kendskab til valget af fremgangsmåde, og hvilke muligheder havde den for at påvirke valget?

2. Er den i Spanien valgte fremgangsmåde i overensstemmelse med den europæiske konkurrencelovgivning?

3. Indebærer den spanske fremgangsmåde efter Kommissionens opfattelse skjulte eller åbenlyse subventioner, hvorved der opstår fordele i forhold til de øvrige europiske selskaber?

4. Vil Kommissionen være rede til at gribe ind over for en sådan subventionering af enkeltbrancher fra medlemsstaternes side og i givet fald hvordan?

Svar afgivet på Kommissionens vegne af Mario Monti

(22. november 2000)

Med hensyn til de fremgangsmåder, Spanien og andre medlemsstater i almindelighed har fulgt, for tildeling af UMTS-tilladelser, vil Kommissionen gerne henlede det ærede medlems opmærksomhed på, at hverken beslutning nr. 128/1999(1) eller nogen af EF-direktiverne om mobilkommunikationstjenester(2) og udstedelse af tilladelser(3) kræver, at medlemsstaterne vedtager en særlig fremgangsmåde for udstedelse af tilladelser (f.eks. en sammenlignende udvælgelse skønhedskonkurrence eller udbud auktion). Medlemsstaterne skal imidlertid, når de udsteder UMTS-tilladelser, overholde EF-traktaten og en række almindelige principper i EF-retten, som klart fremgår af disse direktiver. Navnlig bør enhver metode for prissætning af spektrum tage hensyn til behovet for at fremme udviklingen af nyskabende tjenester og konkurrencen samt behovet for at sikre den bedst mulige udnyttelse af knappe midler. Endvidere må antallet af UMTS-tilladelser kun begrænses som følge af påvist mangel på frekvensspektrum, og tilladelserne skal udstedes på grundlag af objektive, udførlige og rimelige kriterier, der ikke giver anledning til forskelsbehandling. Under forudsætning af at EF-traktaten og disse principper overholdes, er der ingen grund til, at Kommissionen griber ind i eller søger at få indflydelse på den fremgangsmåde, medlemsstaterne vælger for udstedelse af UMTS-tilladelser.

Kommissionen har nøje fulgt UMTS-processen i de forskellige medlemsstater. Den har imidlertid ikke modtaget nogen klager over de spanske myndigheders formodede overtrædelse af ovennævnte principper eller af konkurrencereglerne.

For så vidt angår eventuelle tilskud til de virksomheder, der afgiver tilbud med hensyn til UMTS-tilladelser i Spanien, skal det først og fremmest erindres, at det er op til medlemsstaterne at vælge fremgangsmåde, og at Kommissionen intet har at indvende desangående, når blot EF-traktatens artikel 87 (tidligere artikel 92) overholdes.

I princippet kan de to fremgangsmåder for udstedelse af tilladelser, skønhedskonkurrence og auktion, være i overensstemmelse med reglerne for statsstøtte, når blot de er gennemsigtige, objektive og ikke giver anledning til forskelsbehandling. Endvidere er det nødvendigt, at vilkårene og de nærmere bestemmelser vedrørende den valgte fremgangsmåde udelukker, at de pågældende købere eller den pågældende virksomhed tildeles nogen form for direkte eller indirekte statsstøtte.

På nuværende tidspunkt har Kommissionen modtaget en række klager over tildeling af statsstøtte i forbindelse med visse fremgangsmåder for udstedelse af UMTS-tilladelser. Klagerne er under behandling.

(1) Europa-Parlamentets og Rådets beslutning nr. 128/1999/EF af 14. december 1998 om koordineret indførelse af et mobilt og trådløst kommunikationssystem (UMTS) af tredje generation i Det Europæiske Fællesskab, EFT L 17 af 22.1.1999.

(2) Kommissionens direktiv 96/2/EF af 16. januar 1996, om ændring af direktiv 90/388/EØF for så vidt angår mobil- og personkommunikation, EFT L 20 af 26.1.1996.

(3) Europa-Parlamentets og Rådets direktiv 97/13/EF af 10. april 1997 om ensartede principper for generelle tilladelser og individuelle tilladelser for teletjenester. EFT L 117 af 7.5.1997.